Долбоор

**КЫРГЫЗ РЕСПУБЛИКАСЫНЫН МИНИСТРЛЕР КАБИНЕТИНИН** **ТОКТОМУ**

**Кыргыз Республикасынын Айыл чарба министрлигине караштуу Токой кызматынын тутумундагы кызматкерлерди материалдык-техникалык жактан камсыз кылууну жакшыртуу жана аларга дем берүү жана токойду пайдалануудан түшкөн каражаттарды пайдалануу жөнүндө жобону** **бекитүү жөнүндө**

Кыргыз Республикасынын “Салыктык эмес кирешелер жөнүндө” Кодексине, Кыргыз Республикасынын Токой кодексине жана “Кыргыз Республикасынын Министрлер Кабинети жөнүндө” Кыргыз Республикасынын конституциялык Мыйзамынын 13 жана 17-беренелерине ылайык, токтом кылат:

1. Кыргыз Республикасынын Айыл чарба министрлигине караштуу Токой кызматынын тутумундагы кызматкерлерди материалдык-техникалык жактан камсыз кылууну жакшыртуу жана аларга дем берүү жана токойду пайдалануудан түшкөн каражаттарды пайдалануу жөнүндө жобо тиркемеге ылайык бекитилсин.
2. Кыргыз Республикасынын финансы министрлиги:
3. Кыргыз Республикасынын Айыл чарба министрлигине караштуу Токой кызматын токойду пайдалануудан республикалык бюджеттин кирешесине түшүүчү сумманын 100% өлчөмүндө каржылоону карасын;
4. токойду пайдалануудан келип түшкөн акча каражаттарынын эсебин, ошондой эле, Кыргыз Республикасынын Айыл чарба министрлиги менен ай сайын салыштырып текшерүүнү өз ара эсептешүүнү жүргүзсүн;
5. Кыргыз Республикасынын республикалык бюджетине тиешелүү жылга тийиштүү өзгөртүүлөрдү белгиленген тартипте киргизсин.
6. Кыргыз Республикасынын Айыл чарба министрлигине караштуу Токой кызматы ушул токтомдун 2-пунктунда көрсөтүлгөн каражаттарды максаттуу пайдаланууну белгиленген тартипте камсыз кылсын.
7. Бул токтом расмий жарыяланган күндөн он күн өткөндөн кийин күчүнө кирет.
8. Ушул токтомдун аткарылышын контролдоо Кыргыз Республикасынын Президентинин Администрациясынын экспертиза жана чечимдер бөлүмүнө жүктөлсүн.

**Кыргыз Республикасынын**

**Министрлер Кабинетинин Төрагасы А.У.Жапаров**

Тиркеме

**Кыргыз Республикасынын Айыл чарба министрлигине караштуу Токой кызматынын тутумундагы кызматкерлерди материалдык-техникалык жактан камсыз кылууну жакшыртуу жана**

**аларга дем берүү жана токойду пайдалануудан түшкөн**

**каражаттарды пайдалануу жөнүндө**

**ЖОБО**

1. Бул Жобо Кыргыз Республикасынын Айыл чарба министрлигине караштуу Токой кызматынын (мындан ары – Токой кызматы) республикалык бюджеттин кирешесине токойду пайдалануудан түшкөн сумманын 100% өлчөмүндөгү акча каражаттарын пайдалануунун тартибин аныктайт.
2. Токой кызматынын каражаттары төмөнкү тартипте бөлүштүрүлөт:

* 40 пайызы Токой кызматынын системасынын кызматкерлерине дем берүү үчүн колдонулат;
* 50 пайызы токой экосистемаларын сактоо жана токой чарбасын өнүктүрүү боюнча иш-чаралар үчүн колдонулат;
* 10 пайызы Токой кызматынын материалдык-техникалык камсыздоосун жакшыртуу үчүн пайдаланылат.

1. Токой кызматынын жана анын ведомстволук бөлүмдөрүнүн ишинин материалдык-техникалык базасын жакшыртууга багытталган каражаттар сатып алуу жана жаңылоо үчүн пайдаланылат:

* компьютердик жана көбөйтүүчү техникаларды;
* транспорттук каражаттарды жана ага тиешелүү товарларды;
* эмеректерди жана шаймандарды;
* баалуулугу аз жана тез эскирүүчү буюмдар жана запастарды.

1. Токой кызматынын системасындагы кызматкерлерге дем берүүгө багытталган каражаттар, иш берүүчү жана Токой кызматынын системасындагы кызматкерлердин өкүлчүлүктүү органы менен түзүлгөн жамааттык келишим боюнча милдеттемелерди аткарууга пайдаланылат.

**Кыргыз Республикасынын Министрлер Кабинетинин “Кыргыз Республикасынын Айыл чарба министрлигине караштуу Токой кызматынын тутумундагы кызматкерлерди материалдык-техникалык жактан камсыз кылууну жакшыртуу жана аларга дем берүү жана токойду пайдалануудан түшкөн каражаттарды пайдалануу жөнүндө жобону бекитүү тууралуу” токтомунун долбооруна**

**НЕГИЗДЕМЕ МААЛЫМКАТ**

**1. Максаты жана милдеттери**

Бул токтом долбоорунун максаты жана милдети токойду пайдалануудан түшкөн каражаттарды республикалык бюджеттен которуу механизмин аныктоо болуп саналат, ошондой эле тармактын кызматкерлерине токой ресурстарын башкаруу боюнча жүктөлгөн милдеттерди сапаттуу аткарууга кызыгуусун арттыруу үчүн материалдык дем берүү жана шарттарды түзүүгө багытталат.

1. **Баяндама бөлүгү**

Токойлор мамлекеттин экономикасын өнүктүрүүдө жана экологиялык чөйрөдө балансты сактоодо чоң мааниге ээ.

Кыргыз Республикасынын Токой кодексине ылайык, Кыргыз Республикасында токойлор жаратылышты коргоочулар болуп саналып, кыртышты, сууну сактоочу, климатты жөнгө салуучу, санитардык гигиеналык, ден соолукту чыңдоочу, көмүртектин диоксидин сиңирип алуунун эсебинен климаттын глобалдык өзгөрүшүнүн жагымсыз кесепеттерин эскертүүчү милдеттерди аткарат. Токой бак-дарактары табигый кырсыктардын коркунучун алдын алуу, азайтуу жана кесепеттерин азайтуу боюнча курал катары пайдаланылат, анын ичинен Кыргызстанда эң кеңири тараган жер көчкүлөрдүн, селдердин, урап түшүүлөрдүн, кар көчкүлөрдүн, эрозиянын, жер астындагы суулардын жогорку деңгээлинин төмөндүгү (гидрогеологиялык коркунучтуу кубулуштар).

2017-жылдын 1-январынан тартып Кыргыз Республикасынын Бюджеттик кодекси күчүнө киргендигине байланыштуу, токой пайдалануудан түшкөн каражаттар республикалык бюджетке келип түшөт.

Республикалык бюджеттен акча каражаттарды бөлүштүрүүнүн калыптанган тажрыйбасы - түшкөн каражаттардын "жалпы казанга" которулганы жана кириштелгени, бардык өндүрүштүк пландардын жана иш-чаралардын аткарылышына, финансылык каражаттардын жетишпестиги каржылоонун артыкчылыктарын кайрадан багыттоого, мамлекеттик программаларды, иш пландарды жана долбоорлорду ишке ашырууну үзгүлтүккө учуратууга таасирин тийгизди.

Бюджеттик каражаттар чектелген шартта, функционалдык ишмердикке байланыштуу бардык өндүрүштүк иш-чаралар толугу менен ишке ашырылышы мүмкүн эмес.

**№ 1 вариант -** «Кандай болсо, ошондой калтыруу»

Кыргыз Республикасынын Бюджеттик кодекси мамлекеттик бюджетти түзүү жана аткаруу боюнча иштерди уюштурууну жана бюджеттик системада чыгашалык милдеттердин түзүмүн аныктайт.

Токойду пайдаланууну каржылоо системасына Кыргыз Республикасынын Бюджеттик кодексинин төмөнкү принциптери таасир берет:

* мамлекеттин финансылык милдеттенмелерин өзгөртүү, республикалык бюджеттен каржылануучу бюджет чыгымдарын көбөйтүү, же болбосо анын ресурстарын кыскартуу жөнүндө мыйзамдардын долбоорлору Кыргыз Республикасынын Министрлер Кабинетинин макулдугу менен гана кабыл алына турган ченем так аныкталган, бул токой тармагы жаатында финансылык ресурстар менен камсыз кылынбаган мыйзам актыларын кабыл алуу үчүн тоскоолдук кылат;
* ведомстволордун атайын эсептерине чегерилген каражаттарды (мурда-"атайын каражаттар") эсепке алуу системасы өзгөртүлгөн, алардын курамына Кыргыз Республикасынын Министрлер Кабинети бекиткен тизмеге ылайык, аткарылган иштерден жана кызмат көрсөтүүлөрдөн түшкөн каражаттар гана киргизилет. Мамлекеттик токой фондунун жерлерин пайдалануудан түшкөн кирешелер, 2017-жылдын 1-январына чейинкидей атайын каражаттар эмес, тийиштүү деңгээлдеги бюджеттин кирешеси болуп саналат. Алар толугу менен республиканын бюджетине киргизилет, ошондуктан токой чарбаларында жүргүзүлүп жаткан иш-чараларды каржылоо булактары жөнүндө маселе келип чыгууда;
* Кыргыз Республикасынын Бюджеттик кодекси кабыл алынганга чейин мамлекеттик токой фондунун жерлерин пайдалануу үчүн төлөмдөр токой чарбалардын атайын эсептеринде топтолгон жана токой тармагындагы иш-чараларды каржылоого пайдаланылган;
* мамлекеттик органдарга жана жергиликтүү өз алдынча башкаруу органдарына ыктыярдуу кайрымдуулуктардын эсебинен түзүлүүчү фонддорду кошпогондо, бюджеттен тышкаркы фонддорду түзүүгө тыюу салынат.

Натыйжада, токой тармагын натыйжалуу башкарууга жана каржылоого жумшала турган каражаттардын көлөмү кыскарды.

Республикалык бюджет жөнүндө мыйзамда каралган каражаттарды чыгымдоонун жылдык цикли коюлган милдеттерди ишке ашыруу үчүн олуттуу тоскоолдук катары каралышы мүмкүн экендигин белгилей кетүү керек, анткени алардын көпчүлүгү бир нече жылдар бою туруктуу каржылоону талап кылат.

**№ 2 вариант –** Кыргыз Республикасынын Министрлер Кабинетинин “Кыргыз Республикасынын Айыл чарба министрлигине караштуу Токой кызматынын атайын эсебинин каражаттарын пайдалануу жөнүндө” токтомун кабыл алуу

Кыргыз Республикасынын Бюджеттик кодекси күчүнө киргендигине байланыштуу мамлекеттик финансы чөйрөсүндөгү мамлекеттик саясаттын векторунун каражаттарды атайын эсептерде эмес, республикалык бюджетте топтоо багыты токойду пайдалануудан түшкөн каражаттарды борборлоштуруп топтоону жоготууга алып келди.

Каражаттын төмөнкүлөргө жетишсиздиги өзгөчө тынчсызданууну пайда кылат:

* токой экосистемаларын сактоо жана токой чарбасын өнүктүрүү боюнча иш-чараларга;
* Кыргыз Республикасынын эмгек мызамдарына ылайык, Токой кызматынын системасынын кызматкерлерине сыйлык жана дем берүүгө;
* Токой кызматынын кызматкерлеринин материалдык-техникалык камсыздоосун жакшыртуу жана иштин натыйжалуулугу үчүн зарыл шарттарды түзүүгө.

Учурда Токой кызматы республикалык бюджеттен коргоого алынган беренелер боюнча гана каржыланат. Токой кызматынин атайын эсебиндеги каражаттарды пайдалануу жөнүндө токтом кабыл алынган учурда функционалдык иш-чараларга тиешелүү бардык өндүрүштүк иш-чаралар атайын каражаттардын эсебинен ишке ашырылат.

Атап айтканда, алар кызматкерлерди сыйлоо жана дем берүү үчүн эмгек акысына компенсация катары, токой чарбалык иш-чараларды өткөрүү, анын ичинде токой чарбачылык (отургузуу, себүү, көчөттөрдү өстүрүү, токой үрөнүн чогултуу, токой өсүмдүктөрүн багуу), токойлорду коргоо (зыянкечтерге каршы күрөшүү, өрткө каршы иш-чаралар) боюнча иштерди жүргүзүү, материалдык-техникалык базаны өнүктүрүү жана чыңдоо (компьютерди жана көбөйтүү техникаларын жаңылоо, байланыш каражаттары ж.б.), ошондой эле семинарларды жана кеңешмелерди уюштуруу, юбилейлик даталарды өткөрүү, кайрымдуулук акцияларына байланыштуу социалдык-маданий иш-чараларга колдонулушу мүмкүн.

Жогоруда көрсөтүлгөн иш-чараларды жүзөгө ашыруу үчүн республикалык бюджеттен каражат бөлүү талап кылынат, бул бюджетте учурдагы эпидемиологиялык кырдаалга, экономикадагы кризиске байланыштуу каражаттардын жетишсиздигинин шартында кыйынчылыктарды жаратат.

Жогорудагылардын негизинде, токой тармагынын иштеши жана өнүгүшү үчүн тиешелүү шарттарды түзүү максатында, Кыргыз Республикасынын Өкмөтүнүн 2017-жылдын 29-сентябрындагы №626 “Казыналыктын бирдиктүү эсеп системасындагы атайын жана депозиттик эсептерде топтолгон бюджеттик мекемелердин каражаттары жөнүндө” токтомуна ылайык, “Кыргыз Республикасынын Айыл чарба министрлигине караштуу Токой кызматынынатайын эсеби жөнүндө” Кыргыз Республикасынын Министрлер Кабинетинин токтомун кабыл алуу зарылчылыгы келип чыгат.

Жөнгө салуунун **№ 3 варианты** – сунуш кылынып жаткан долбоор – “Кыргыз Республикасынын Министрлер Кабинетинин “Кыргыз Республикасынын Айыл чарба министрлигине караштуу Токой кызматынын тутумундагы кызматкерлерди материалдык-техникалык жактан камсыз кылууну жакшыртуу жана аларга дем берүү жана токойду пайдалануудан түшкөн каражаттарды пайдалануу жөнүндө жобону бекитүү тууралуу” токтомун кабыл алуу” варианты

Кыргыз Республикасынын салыктык эмес кирешелер жөнүндө кодексинде өсүмдүктөр, жаныбарлар дүйнөсүнүн объекттерин, козу карындарды жана мамлекеттик токой фондун пайдалануу үчүн жыйымдар жаратылышты коргоо иш-чараларына же токойду эсепке алуу, коргоо, сактоо, токой өстүрүү, токойлорду калыбына келтирүү жана өндүрүмдүүлүгүн жогорулатуу иш-чараларына багытталаары каралган.

Бирок, бул жерде тобокелдик бар, анткени ошол эле иш-чараларга каралган, мурда атайын болгон каражаттарды толугу менен кайра багыттоону караган механизм аныкталбагандыктан, кирешелер өскөн учурда дагы, бюджеттик каржылоонун өсүшүнө кепилдик жок, б.а токой чарбаларынын мындай кирешенин өсүшүн камсыз кылуу боюнча иштегенге стимулдары жок.

Ошондой эле, мурда атайын эсептин каражаттарынан каржыланып келген көптөгөн иш-чараларды каржылоонун так принциби бүгүнкү күнгө чейин аныктала электигин белгилей кетүү керек.

Токой экосистемалары кыртышты, сууну сактоочу, селге каршы жана эксплуатациялык мааниси зор экендигин эске алып, алдыга коюлган милдеттерди аткарууда максималдуу натыйжаларга жетишүү үчүн токой чарба кызматкерлерине социалдык коргоону түзүү жана мотивациялоо аркылуу эмгек шарттарын жакшыртууга убакыт келип жетти.

Токой чарбаларды башкаруудагы эң олуттуу көйгөйлөр, кадрлардын туруксуздугу жана токой чарбалардагы кызматкерлердин потенциалынын жана токой тармагындагы квалификациялуу адистердин кызыгууларынын төмөндөшү болуп саналаарын анализ көрсөттү.

Токойду коргоо функцияларын аткарган токойчулардын жана егерлердин социалдык абалы өтө оор абалда турат. Токойчунун кызматтык айлык акысы (камсыздандырууга кармалуучу төлөмдү жана киреше үчүн салыкты эске алуу менен) 6000 сомду түзөт, иштин өзгөчөлүгүнө, алардын калктуу пункттардан алыс жашагандыктарына байланыштуу алардын үй бүлөлөрү үчүн көптөгөн ынгайсыздыктар жана кыйынчылыктар жаралат.

Ушул эле учурда бир токойчу жана бир егерь 3 мин гектар жана андан да көп жер аянтын коргоону жүргүзөт, ага кошумча өрткө каршы жана токой коргоо иш чараларын аткарууга тартылат, ал эми калган кызматкерлердин кызматтык айлык акысы ээлеген кызмат ордуна жараша 2500 сомго чейин пропорционалдуу төмөндөйт.

Кыргыз Республикасынын Улуттук статистикалык комитетинин маалыматына ылайык, республика боюнча 2020-жылдын жыйынтыгынын негизинде орточо айлык акы 18940 сомду түзөт, мында эң төмөнкү жашоо каражаты 2021-жылдын III кварталы үчүн 7176,05 сомду түзгөн.

Азыркы учурда айлык акынын аз дыгынан жана социалдык коргоонун төмөндүгүнөн квалификациялуу кадрлар кетип, ишти улантуучулуктун жоголуп, жаш адистерди ишке тартуу мүмкүнчүлүгү жок. Булардын бардыгы акыр аягында, токой экосистемаларын өнүктүрүүнү жана сактоону камсыз кылууда абалдын начарлашына алып келиши мүмкүн.

“Кыргыз Республикасынын Айыл чарба министрлигине караштуу Токой кызматынын тутумундагы кызматкерлерди материалдык-техникалык жактан камсыз кылууну жакшыртуу жана аларга дем берүү жана токойду пайдалануудан түшкөн каражаттарды пайдалануу жөнүндө Жобо” азыркы жана келечек муундар үчүн Кыргыз Республикасынын уникалдуу табигый экосистемасын сактап калуу максатында токой чарбасын каржылоонун механизмдерин – системасын түзүүгө, ошондой эле токой экосистемаларын сактоого, өлкөнүн токой аянттарын көбөйтүүгө, токойдун экономикалык жана экологиялык потенциалын жогорулатууга, климаттын өзгөрүү шарттарында мамлекеттик токой фондун туруктуу башкарууга багытталган.

Бул токтом долбоору токой тармагынын кызматкерлеринин кызыкчылыктарын коргойт, анткени кызматкерлерге дем берүүгө бюджеттин кирешесине келип түшкөн сумманын 40% жумшалат.

Мисалы, 2021-жылдын жыйынтыгы боюнча бюджеттинкирешесине 100 млн.сом суммасында түшкөн каражаттын ичинен 40 млн. сом кызматкерлерге дем берүүгө бөлүнөт.

Эгерде башта токойчунун бир айлык эмгек акысы 6000 сомду түзсө (салыктарды жана мамлекеттик камсыздандыруу төгүмдөрүн эсепке алганда), жобо кабыл алынганда эмгек акыга 25% же 1500 сом өлчөмүндө кошумча дем берүү каралууда.

Мындан тышкары токой секторунун кызматкерлерин колдоо кызматкерлердин эмгек акысына дифференциацияларды жарым-жартылай калыбына келтирүүнү, токой чарбасынын мамлекеттик токой фондунун жерлерин пайдалануудан алынган кирешенин жыйынтыгына жана өсүшүнө багыт алышын болжолдойт.

1. **Мүмкүн болгон социалдык, экономикалык, укуктук, укук коргоочулук, гендердик, экологиялык, коррупциялык кесепеттердин божомолдору**

Ушул Кыргыз Республикасынын Министрлер Кабинетинин токтомунун долбоорун кабыл алуу терс социалдык, экономикалык, укуктук, укук коргоочулук, гендердик, экологиялык, коррупциялык кесепеттерин алып келбейт жана Кыргыз Республикасынын мыйзамдарына каршы келбейт.

1. **Коомдук талкуулоонун жыйынтыктары жөнүндө маалымат**

Кыргыз Республикасынын “Ченемдик укуктук актылары жөнүндө” Мыйзамынын 22-беренесине ылайык, долбоорго коомдук талкулоо жүргүзүү үчүн, Кыргыз Республикасынын Министрлер Кабинетинин [www.gov.kg](http://www.gov.kg), Кыргыз Республикасынын Айыл чарба министрлигинин <https://www.agro.gov.kg> расмий сайттарында жана Кыргыз Республикасынын ченемдик укуктук актыларынын долбоорлорун коомдук талкуулоо боюнча <http://koomtalkuu.gov.kg> бирдиктүү порталында жайгаштырылган.

1. **Долбоордун Мыйзамга ылайык келишин талдоо**

Сунушталган долбоор колдонуудагы мыйзамдардын ченемдерине, ошондой эле катышуучусу Кыргыз Республикасы болуп саналган, белгиленген тартипте күчүнө кирген эл аралык келишимдерге карама-каршы келбейт.

1. **Каржылоо зарылдыгы тууралуу маалымат**

Кыргыз Республикасынын Министрлер Кабинетинин ушул токтомунун долбоорун кабыл алуу кошумча каржы чыгымдарына алып келбейт, республикалык бюджетке оорчулукту туудурушу мүмкүн болгон штаттык санын көбөйтпөйт.

1. **Жөнгө салуучу таасирди талдоо тууралуу маалымат**

Сунушталган долбоор жөнгө салуучу таасирди талдоону талап кылбайт, анткени ишкердик ишти жөнгө салууга багытталган эмес.

**Министр А.С.Джаныбеков**